Der bliver flere og flere børn i Rebild Kommune, og flere børn kræver flere pædagoger. Inden for kort tid vil der mangle pædagoger, hvis ikke der bliver fundet en løsning. Men en løsning er nu på vej, hvis det går efter planen, for UCN ønsker at åbne en ny filial af pædagoguddannelsen i kommunen - nærmere bestemt i Skørping. Om den bliver en realitet, afhænger af, om de får den nødvendige godkendelse. Ansøgningen er allerede sendt til Uddannelses- og Forskningsministeriet. Tæt på naturen Den nye uddannelse skal i så fald ligge i det tidligere privathospital og skal kunne rumme 60 studerende på hver årgang. Her kommer den til at ligge tæt op ad skoven, og det er en styrke, mener uddannelseschefen. - Med en placering midt i naturen får vi en unik mulighed for at skabe en særlig profil på uddannelsen i Skørping. Vi ønsker en uddannelse, som er kendetegnet ved at arbejde målrettet med natur og bæredygtighed, siger uddannelseschef for pædagoguddannelsen på UCN, Anne Krogh. Hun fremhæver styrken ved, at de vil have helt andre muligheder for at rykke undervisningen udenfor, end de har det i for eksempel Aalborg, og håber, at naturprofilen kan tiltrække studerende fra et større område end bare lokalt i Himmerland. Borgmester i Rebild Kommune, Jesper Greth (V), tror på, at uddannelsen kan være med til at skabe muligheder for rekruttering til kommunen. - Især på lidt længere sigt, når der kommer nyuddannede pædagoger fra den nye filial, som kender området, har været her gennem studietiden og måske været i praktik i vores institutioner. Og en ny videregående uddannelse i kommunen er jo et kæmpe løft, siger Jesper Greth. Borgmesteren tror generelt på, at det vil give et løft til kommunen, fordi det vil give en ny dynamik og være et godt supplement til gymnasiet i Støvring. Pædagoguddannelsen er allerede den største videregående uddannelse i Nordjylland med 620 studiepladser årligt. Indtil videre uddannes de i Aalborg, Hjørring og Thisted, men UCN håber allerede at kunne uddanne pædagoger i Skørping fra sommeren 2023. Svaret på ansøgningen forventes at komme ved udgangen af november.

Referat:
UCN har ansøgt om godkendelse til at åbne ny filial i Skørping til uddannelse af 60 pædagoger årligt.